
Vienotais informācijas punkts būtu veidojams kā navigācijas vietne, kurā norādītas saites uz atbildīgo iestāžu pakalpojumiem, nedublējot šo iestāžu sniegto informāciju par pakalpojumu saturu.

Tieslietu ministrija atbalsta ieceri izveidot vienotu digitālu informācijas punktu ārvalstu uzņēmējiem un investoriem, taču iebilst pret priekšlikumu tajā līdztekus saitei uz pakalpojumu iekļaut arī īsu pakalpojuma aprakstu. Pakalpojumu sniegšanas nosacījumi mēdz mainīties, piemēram, var mainīties iesniedzamo dokumentu kopums vai valsts nodevas apmērs. Tādēļ pastāv risks, ka LIAA uzturētajā tīmekļvietnē iekļautā informācija netiks laikus aktualizēta un atšķirsies no atbildīgās iestādes sniegtās informācijas.

Pakalpojumu aprakstu uzturēšana radītu arī papildu administratīvo slogu. Mainoties pakalpojumam, atbildīgajai iestādei, piemēram, Uzņēmumu reģistram, būtu jāatjaunina informācija savā tīmekļvietnē un jāinformē LIAA par nepieciešamajām izmaiņām tās uzturētajā tīmekļvietnē.

Ņemot vērā minēto, lūdzam precizēt informatīvā ziņojuma 4. sadaļu «Pakalpojumu ekosistēma: vienots informācijas punkts», paredzot, ka vienotajā informācijas punktā norāda saites uz atbildīgo iestāžu pakalpojumiem, bet nedublē šo iestāžu sniegto informāciju par pakalpojumu saturu.

